見牧牛人隔江吹笛
作者：梅堯臣
朝代：宋

paragraphs: 朝與牛出牧，晝與牛在野。
日暮穿林歸，長笛初在骻。
面尾騎且吹，音響未成雅。
隨風散遠近，舉調任高下。
我方江上來，平溜若鏡瀉。
悠悠經醉耳，亦足發瀟灑。
苟能和人心，豈必奏韶夏。
鄭聲實美好，蠹情如剔剮。
况其荒敗跡，又亦甚裂瓦。
南箕成簸揚，寺孟詠侈哆。
我今留此詩，誰謂馬喻馬。